กรมพัฒนาฝีมือแรงงาน ชวนแรงงานทำสมุดประจำตัว สมุดเล่มเดียวบันทึกฐานข้อมูลครบถ้วน การันตีทักษะฝีมือ สร้างความมั่นใจให้นายจ้าง
กรมพัฒนาฝีมือแรงงาน ชวนแรงงานทำสมุดประจำตัว สมุดเล่มเดียวบันทึกฐานข้อมูลครบถ้วน การันตีทักษะฝีมือ สร้างความมั่นใจให้นายจ้างนายสุชาติ พรชัยวิเศษกุล อธิบดีกรมพัฒนาฝีมือแรงงาน เปิดเผยว่า กรมพัฒนาฝีมือแรงงาน (กพร.) จัดทำ “สมุดประจำตัว” ตามพระราชบัญญัติส่งเสริมการพัฒนาฝีมือแรงงาน พ.ศ. 2545 สำหรับใช้ในการบันทึกประวัติบุคคลที่เกี่ยวกับการศึกษา การฝึกอบรม การสัมมนา การทดสอบมาตรฐานฝีมือแรงงาน การประกอบอาชีพ การทำงานที่ผ่านมา และข้อมูลด้านอื่นๆ โดยสมุดประจำตัว สามารถใช้เป็นหลักฐานในด้านต่างๆ อาทิ การขอประเมินรับรองความรู้ความสามารถกับกรมพัฒนาฝีมือแรงงาน และใช้เป็นหลักฐานในการสมัครงาน การติดต่อราชการ สร้างความสะดวกในการพกพา หรือกรณีใบรับรองต่างๆ สูญหายไม่ต้องขอทำใหม่เพราะมีบันทึกข้อมูลแล้วในสมุดประจำตัว เป็นต้น สมุดประจำตัว สามารถสร้างความมั่นใจให้แก่นายจ้างและสถานประกอบกิจการ เพราะข้อมูลที่บันทึกลงในสมุดประจำตัวได้ผ่านการตรวจสอบความถูกต้องจากหน่วยงานของกรมพัฒนาฝีมือแรงงาน โดยข้อมูลได้ถูกจัดเก็บลงในระบบสารสนเทศ ซึ่งเป็นอีกช่องทางหนึ่งในการการันตีความสามารถ ทักษะฝีมือ ประสบการณ์การทำงาน ซึ่งจะมีส่วนสำคัญในการประกอบการตัดสินใจในการปรับขึ้นค่าจ้าง หรือเลื่อนตำแหน่งงานสำหรับผู้สนใจจะมีสมุดประจำตัว ในส่วนกรุงเทพมหานคร ยื่นขอได้ที่กรมพัฒนาฝีมือแรงงาน หรือสถาบันพัฒนาฝีมือแรงงาน 13 กรุงเทพมหานคร (วัดธาตุทอง) และพื้นที่เขต 1-5 ส่วนจังหวัดอื่นๆ ติดต่อได้ที่สถาบันพัฒนาฝีมือแรงงานและสำนักงานพัฒนาฝีมือแรงงานทั่วประเทศ หลักฐานในการยื่นคำขอ ประกอบด้วยรูปถ่ายขนาด 1x1.5 นิ้ว จำนวน 2 รูป บัตรประจำตัวประชาชน สำเนาเอกสารรายละเอียดข้อมูลต่างๆ ที่ประสงค์จะบันทึกข้อมูลลงในสมุดประจำตัว สอบถามข้อมูลเพิ่มเติมได้ที่สายด่วยกระทรวงแรงงาน 1506 กด 4 หรือโทร. 0 2245 1703